અગાઉ ટોસ હારી પ્રથમ બેટિંગ કરવા ઊતરેલી ભારતીય ટીમના ઓપનર રોહિત શર્મા અને શિખર ધવને ધીમી શરૂઆત કરતાં ત્રણ ઓવરમાં ૧૧ રન જ બનાવ્યા હતા. રોહિત અને ધવને ત્યારબાદ હાથ ખોલતાં ૧૦ ઓવરના અંતે ભારતે વિના વિકેટે ૮૩ રન બનાવી લીધા હતા. ૧૩મીમાં રોહિતે પોતાની અર્ધી સદી પૂર્ણ કરતાં ભારતનો સ્કોર ૧૦૦ રનની પાર પહોંચાડી દીધો હતો. ભારતનો સ્કોર ૧૨૩ રન થયો ત્યારે એલને વેસ્ટ ઇન્ડીઝને પ્રથમ સફળતા અપાવતાં ધવનને આઉટ કર્યો હતો. ધવન બાદ આવેલો પંત અંગત પાંચ રન બનાવી આઉટ થયો હતો. રાહુલ અને રોહિતે ત્યારબાદ ૪.૪ ઓવરમાં ૬૨ રનની ભાગીદારી નોંધાવી ટીમનો સ્કોર ૧૯૫ રને પહોંચાડી દીધો હતો. રોહિત શર્માએ આ દરમિયાન પોતાની ચોથી સદી નોંધાવી રેકોર્ડ બનાવ્યો હતો. રોહિત ટી-૨૦ ઇન્ટરનેશનલમાં ચાર સદી ફટકરનાર વિશ્વનો પ્રથમ બેટ્સમેન બની ગયો છે. આ મેચ પહેલાં તે કોલિન મુનરો અને રોહિત શર્મા ૩-૩ સદી ફટકારી ચૂક્યા હતા.